Ilustracija: Index (FaH,Nacionalna zaklada)

Dobivat će po 139 tisuća kuna sljedeće tri godine

No nakon što je Zaklada prošli tjedan objavila Pregled odobrenih institucionalnih podrški udrugama, izostala je uobičajena medijska kanonada na portalu Narod, glasilu udruge "U ime obitelji", o tome kako se javni novac daje privilegiranim udrugama.

Mogući razlog je činjenica da se među dobitnicama, odnosno kako sama Udruga kaže, privilegiranim društvom, našla upravo homofobna vjerska udruga "U ime obitelji" kojoj je odobreno 139 tisuća kuna godišnje sljedeće tri godine.

"Sukladno prijavama na natječaj za dodjelu institucionalnih podrški stabilizaciji i/ili razvoju udruga koji je Nacionalna zaklada raspisala 16. kolovoza 2017. godine i rezultatima procjene Procjenjivačkog tijela, Upravni odbor Nacionalne zaklade donio je Odluku o odobravanju 32 institucionalnih podrški stabilizaciji i/ili razvoju udruga u ukupnom iznosu do 5,7 milijuna kuna", stoji na službenim stranicama Udruge kao i da su iznosi odobreni na razdoblje od tri godine.

Htjeli Zakladi oduzeti novce i dati ih ministarstvima

Tekst se nastavlja ispod oglasa

Zanimljivo je kako je Markićkina udruga dosad optuživala da nevladine udruge sišu proračunski novac putem Zaklade. Imali su svojedobno i čudnu računicu prema kojoj su optužili Zakladu da 76 posto njihova novca završi na računu lijevo-liberalnih udruga.

Štoviše, Markićkina udruga podupirala je svojevremeno i amandman Brune Esih i Zlatka Hasanbegovića prema kojem bi se sredstva iz državnog proračuna, namijenjena Nacionalnoj zakladi za razvoj civilnog društva, preraspodijelila na resorna ministarstava.

"Nacionalna zaklada se nije pokazala kao dobar upravitelj financijskih sredstava. Za 2016. godinu je imala plan dodijeliti više od polovice svojeg proračuna, oko 27 milijuna kuna, privilegiranom krugu oko 200 udruga (oko 0.8 posto od ukupnog broja aktivnih udruga u Hrvatskoj) – različitim udrugama koje se bave demokratizacijom, 'centrima', mrežama udruga i platformama, a da nisu poznati rezultati izdvajanja tolikih sredstava, tj. nije poznato za koje konkretne aktivnosti su utrošena dodijeljena sredstva i koje je koristi zajednica imala od financiranja tih udruga", govorio je Ivan Munjina, član Upravnog odbora udruge U ime obitelji.

Planinić jučer pozivao udruge da volontiraju

Štoviše, jedan od čelnika udruge "U ime obitelji", Krešimir Planinić, javno se zalagao za ukidanje financiranja nevladinih udruga. Prije dvije godine kao predsjednik stranke "U ime obitelji - Projekt domovina", tvrdio je kako Hrvatska može tako uštedjeti 1,2 milijarde kuna.

"Ako želite raditi, djelovati, društveno se angažirati - volontirajte, prikupljajte donacije. Ne mogu nas učiti toleranciji oni koji su netolerantni, i još pritom iz džepa poreznih obveznika, odnosno građana" govorio je Planinić koji je pozvao udruge na volontiranje i prikupljanje donacija.